b"\n_START_ARTICLE_\nHuntingdon Life Sciences\n_START_SECTION_\nSelskapet\n_START_PARAGRAPH_\nI starten fokuserte HLS p\xc3\xa5 ern\xc3\xa6rings, veterin\xc3\xa6r og biokjemisk forskning. P\xc3\xa5 slutten av 1950\xe2\x80\x93tallet utvidet selskapet, og det ble etterhvert ledende innen toksikologisk testing av legemidler, plantevernmidler, tilsetningsstoffer til mat, kosmetikk, rengj\xc3\xb8ringsmidler, og et stort spenn av kjemikalier til bruk innen industri og forbrukerprodukter._NEWLINE__NEWLINE_HLS bruker rundt 75000 dyr hvert \xc3\xa5r, deriblant rotter, kaniner, griser, hunder og primater (silkeaper, aper og villfangete bavianer).\n_START_SECTION_\nAksjoner mot HLS, og resultatene av disse\n_START_PARAGRAPH_\nAvsl\xc3\xb8ringer om HLS sendt p\xc3\xa5 britisk TV i 1999 inspirerte til kampanjer mot selskapet, og til opprettelsen av aksjonsgruppen SHAC. Kampanjene har v\xc3\xa6rt rettet mot b\xc3\xa5de selskapet og dets samarbeidspartnere, og har lykkes i \xc3\xa5 legge et betydelig press p\xc3\xa5 selskapet. SHACs aksjoner skiller seg fra normen innen dyrevernsaktivisme om ikke \xc3\xa5 ha enkeltpersoner som m\xc3\xa5l, og har ved siden av aksjoner direkte mot selskapet ofte benyttet seg av aksjonsformer som uthenging av ansatte hos, ledere for, og aksjeeiere i HLS, og har innbefattet \xc3\xb8deleggelser mot disses private eiendom. Aksjoner mot HLS har i enkelte tilfeller ogs\xc3\xa5 v\xc3\xa6rt voldelige, men SHAC selv har ikke offisielt st\xc3\xb8ttet annet enn ikkevoldelige aksjonsformer._NEWLINE__NEWLINE_I 2001 valgte HLS' bankforbindelser \xc3\xa5 bryte med selskapet, med begrunnelsen at disse ikke lengre kunne garantere for sine ansattes sikkerhet. Ingen andre private britiske banker var villige til \xc3\xa5 ta i mot HLS som kunder, og selskapet har n\xc3\xa5 en konto i Bank of England for \xc3\xa5 kunne administrere sine daglige \xc3\xb8konomiske forpliktelser._NEWLINE_Etter at HLS i 2001 flyttet hovedkontoret fra Storbritannia til USA har aksjonene \xc3\xb8kt i styrke ogs\xc3\xa5 der, hovedsakelig organisert av den amerikanske avdelingen av SHAC (SHAC-USA)._NEWLINE_I USA har finansieringsselskapene Charles Schwab Corporation og Stephens Group (Stephens Inc.) valgt \xc3\xa5 trekke seg ut av sine samarbeid med HLS. If\xc3\xb8lge administrerende direkt\xc3\xb8r for The Stevens Group, Warren Stephens, var selskapet oppmerksom p\xc3\xa5 aksjonsgruppene p\xc3\xa5 forh\xc3\xa5nd, men de hadde ikke forestilt seg hvor langt aksjonistene var villige til \xc3\xa5 g\xc3\xa5._NEWLINE_I en artikkel i Telegraph uttaler representanter for selskapet at det blir \xc2\xabbehandlet som om det var radioaktivt\xc2\xbb av finansinstitusjoner, og at de m\xc3\xa5 betale h\xc3\xb8ye renter p\xc3\xa5 l\xc3\xa5n, men at det likevel har lykkes selskapet \xc3\xa5 vokse betydelig siden 2001. Dette hovedsakelig takket v\xc3\xa6re st\xc3\xb8tte fra den britiske og den amerikanske staten."